એક સાંજે અમે બંને ક્યુલિઅનના અખાતમાં કોરોનથી થોડે દૂર હતા, ત્યારે અમને એક આગબોટ નજરે પડી. સેબુ અને ઇલિઈલોથી એ આગબોટમાં રક્તપિત્તના નવા દરદીઓ આવી રહ્યા હતા. બોટના સઢ જેવા સંકેલાયા, એ સાથે જ તૂતક પર જોરદાર ખળભળાટ થવા લાગ્યો. કઠોડા પાસે એકઠા થઈને લોકો નીચે પાણીમાં જોતા હતા. તૂતક ઉપરથી કોઈ પાણીમાં પડી ગયું હોય, અથવા કૂદી પડ્યું હોય એવું લાગતું હતું. સુકાન પર હું બેઠો હતો, એટલે મેં એ આગબોટ તરફ અમારી બોટ હંકારી મૂકી. એ દરમ્યાન આગબોટે વળાંક લઈને એક બોટ નીચે ઉતારી. અમે એ જગ્યાથી ઘણા નજીક હતા. એટલે અમે જેવા પહોંચ્યા, કે તરત જ અઠંગ તરવૈયા ટોમસે પાણીમાં છલાંગ લગાવી, અને પાણીમાં તરફડિયાં મારતા કોઈકને ઝડપી પાડ્યું. થોડી મિનિટોમાં જ પેલી બોટ આવી પહોંચી એટલે એને એ બોટમાં ચડાવીને ટોમસ તરતાં-તરતાં અમારી બોટમાં પાછો ફર્યો.